
PROIECT DIDACTIC
al primei lecții „INDEPENDENȚA CARE NE UNEȘTE”[footnoteRef:1] [1:  Proiectele didactice au fost elaborate cu suportul proiectului Consiliului Europei „Educație pentru democrație în Republica Moldova”] 


Clasa: a IX-a  
Data: 1 septembrie 2026
Competențe pentru cultură democratică:
· Valorizarea libertății, demnității și a drepturilor omului;
· Prețuirea diversității culturale, pornind de la ideea că, deși suntem diferiți, toți suntem Moldova; Respect față de țară, simbolurile statului și memoria istorică;
· Asumarea responsabilității pentru propriile alegeri, comportamente și consecințele acestora; Spirit civic și sentiment de apartenență;
· Abilități de ascultare și observare;
· Abilități de gândire critică și analitică; Cooperare, solidaritate și unitate;
· Înțelegerea cunoștințelor referitoare la independență, libertate, comunitate, țară.

Mesajul central al lecției:
Independența este o mare realizare istorică și o responsabilitate comună. Ea se consolidează atunci când oamenii respectă demnitatea și drepturile celorlalți, prețuiesc diversitatea, participă la viața comunității și
contribuie, prin alegerile și acțiunile lor, la binele comun. Deși avem experiențe, opinii și tradiții diferite, toți suntem Moldova. Independența ne unește în jurul libertății, al apartenenței și al responsabilității de a
construi împreună țara.

Tipul lecției: formare de valori și atitudini 

Obiective operaționale:
Elevii/elevele sunt capabili/capabile:
· să susţină ideea că proclamarea Independenței Republicii Moldova este dreptul suveran al poporului;
· să analizeze ideile fundamentale ale Declarației de Independență a Republicii Moldova;
· să manifeste respect față de simbolurile și valorile ţării;
· să propună modalităţi prin care contribuie la protejarea şi consolidarea independenţei.

Strategii didactice:
a) Forme de organizare: activitatea individuală, în grupuri mici, frontală
b) Metode şi procedee: discuţie liberă, discuţie dirijată, cercetare document, lucrul cu fişa.
c) Resurse necesare: tablă interactivă, proiector, markere, foi flipchart, exemplare ale Declaraţiei de Independenţă a Republicii Moldova.
d) Organizarea clasei: elevii așezați în semicerc și în grupuri de lucru.




	Etapele lecției
	Desfășurarea activității

	Evocare
	Activitatea: Independenţa
Elevii reflectează despre INDEPENDENȚĂ în baza întrebărilor:
· Care este primul lucru asupra căruia dorești să decizi singur la 15 ani?
· Când ai simțit ultima dată: asta este alegerea mea?
· Ce legătură există între a fi independent şi a fi responsabil?
· Cum îţi dai seama că cineva te manipulează?
· Ce e mai greu: să obții libertatea sau să știi ce faci cu ea?
· Ce uneşte oameni care vorbesc limbi diferite, gândesc diferit sau au povești de familie diferite?
· Ce schimbări aduce generația voastră?



	Realizarea sensului
	Activitatea: Detectivii Declarației
Elevii construiesc harta conceptuală a Declaraţiei de Independenţă a Republicii Moldova.
Elevii discută, în grupuri mici, fragmente din Declaraţie și răspund la întrebări:
· Ce eveniment istoric este prezent?
· Care este valoarea argumentului invocat pentru anul 1991?
· Care este mesajul principal?
· Ce cuvinte sau expresii vi se par cele mai puternice? De ce?
· Ce valori aţi descoperit?
· Care dintre ideile identificate vi se pare actuală și astăzi?
· Ce drepturi sunt afirmate?
· Dacă ar trebui să explicați fragmentul unui coleg în maximum 15 cuvinte, ce ați spune?
Elevii reconstituie, răspunzând la trei întrebări din fragmentele textului Declaraţiei de Independenţă.
· De unde venim?
· Ce alegem?
· Ce construim?

„Independența reprezintă o valoare fundamentală atât pentru individ, cât și pentru un stat. Independența unui stat este temelia demnității și dezvoltării unei națiuni, iar fără suveranitate un popor nu-și poate decide propriul destin.
Proclamarea Independenței, la 27 august 1991, a reprezentat un moment istoric
deosebit pentru Republica Moldova şi începutul construirii unui stat independent şi democratic. Independența nu este doar un document, ci implicarea și
responsabilitatea fiecărei generații.”

	Reflecție
	Activitatea: Independenţa prin trecut, prezent şi viitor
Elevii completează fişa:
În 1991, Independența Republicii Moldova însemna... În 2026, independența Republicii Moldova înseamnă...
În 2061, independenţa Republicii Moldova va însemna...
Generația mea poate contribui la consolidarea Independenței prin… Eu încep prin...

Reflecţie:
· Care perioadă istorică te inspiră, motivează?
· Care este contribuţia fiecăruia?
· Ce simţi când contribui la consolidarea independenţei ţării?
· Care este diferența dintre „statul trebuie să…” și „noi putem să…”?
· Ce impact pot avea aceste contribuţii pe termen lung?
· Care este răspunsul tău, peste 35 de ani, la întrebarea: „Ce ați făcut cu libertatea pe care ați primit-o?”

	Extindere
	Elevii realizează un mesaj video public adresat semnatarilor Declaraţiei.
„Fiecare generație primește o țară construită de predecesorii ei și are responsabilitatea de a o dezvolta mai departe. Independența devine mai puternică
atunci când cetățenii săi sunt implicați, responsabili și acționează în spiritul libertăţii şi independenţei, demnităţii umane şi a drepturilor omului, diversităţii şi
solidarităţii.”



Independența Republicii Moldova: repere istorice 1989–2026
	Timp istoric
	Eveniment

	26 martie 1989
	Alegerile pentru Congresul Deputaților Poporului al URSS permit afirmarea reprezentanților mișcării naționale din RSS Moldovenească și aduc în prim-plan revendicările privind limba, drepturile naționale, democratizarea și suveranitatea.

	20 mai 1989
	Congresul Mișcării Democratice constituie Frontul Popular din Moldova, care devine principala forță civică și politică a mișcării de renaștere și eliberare națională.

	27 august 1989
	Marea Adunare Națională de la Chișinău, desfășurată cu participarea a sute de mii de oameni, solicită oficializarea limbii române, revenirea la grafia latină, reafirmarea simbolurilor naționale și extinderea suveranității republicii.

	31 august 1989
	Sunt adoptate legile privind statutul limbii de stat și revenirea la grafia latină, marcând un moment definitoriu al renașterii naționale și al desprinderii de politica sovietică de rusificare.

	25 februarie–10 martie 1990
	Au loc primele alegeri legislative desfășurate în condiții de competiție politică reală. Legislativul ales, cunoscut ulterior drept Primul Parlament, va adopta actele fundamentale privind suveranitatea și independența Republicii Moldova.

	27 aprilie 1990
	Tricolorul albastru-galben-roșu, purtând Stema de Stat, este adoptat ca Drapel de Stat al RSS Moldovenești, devenind un simbol al afirmării identității naționale.

	23 iunie 1990
	Este adoptată Declarația de Suveranitate, care consacră caracterul unitar și indivizibil al republicii, precum și supremația Constituției și a legislației sale asupra legislației unionale.

	19–21 august 1991
	Eșecul tentativei de lovitură de stat de la Moscova slăbește decisiv autoritatea centrului unional și accelerează proclamarea independenței republicilor sovietice.

	27 august 1991
	Parlamentul proclamă Independența Republicii Moldova și adoptă Declarația de Independență, în prezența Marii Adunări Naționale. Actul fondator este votat de cei 277 de deputați prezenți.

	27 august–decembrie 1991
	România este primul stat care recunoaște independența Republicii Moldova, chiar în ziua proclamării acesteia, fiind urmată de alte state. În contextul încetării existenței URSS, sunt puse bazele relațiilor externe ale noului stat suveran.

	30 ianuarie–2 martie 1992
	Republica Moldova este admisă în Conferința pentru Securitate și Cooperare în Europa, iar la 2 martie devine membră a Organizației Națiunilor Unite, obținând consacrarea internațională multilaterală a independenței sale.

	martie–iulie 1992
	Conflictul armat de pe Nistru pune în pericol independența și integritatea teritorială a statului. La 21 iulie, Republica Moldova și Federația Rusă semnează acordul de încetare a focului, fiind instituită Zona de Securitate.

	4 februarie/
25 aprilie 1993
	Este instituită Misiunea CSCE, ulterior OSCE, în Republica Moldova, cu mandatul de a sprijini identificarea unei soluții politice durabile pentru conflictul transnistrean.

	29 noiembrie 1993
	Leul moldovenesc este introdus în circulație, consolidând independența economică și capacitatea statului de a promova o politică monetară proprie.

	27 februarie 1994
	Au loc primele alegeri parlamentare generale organizate după proclamarea independenței, în baza unui sistem pluripartid, marcând consolidarea cadrului parlamentar propriu al statului.

	16 martie 1994
	Republica Moldova aderă la programul NATO „Parteneriat pentru Pace”, dezvoltând cooperarea în domeniul securității și apărării, cu respectarea neutralității sale constituționale.

	29 iulie 1994
	Parlamentul adoptă Constituția Republicii Moldova, intrată în vigoare la 27 august. Legea fundamentală consacră Republica Moldova drept stat suveran, independent, unitar și indivizibil, organizat potrivit principiilor democratice și neutralității permanente.

	13 iulie 1995
	Republica Moldova devine membră a Consiliului Europei, asumând standardele europene privind democrația, statul de drept și respectarea drepturilor omului.

	24 iulie 1997
	Parlamentul ratifică Convenția Europeană a Drepturilor Omului. În același an, Republica Moldova participă la constituirea inițiativei regionale GUAM, întemeiată pe cooperare, suveranitate, integritate teritorială și securitate.

	1 iulie 1998
	Intră în vigoare Acordul de Parteneriat și Cooperare dintre Republica Moldova și Uniunea Europeană, care instituie primul cadru juridic amplu pentru dialog politic, reforme și cooperare economică.

	18–19 noiembrie 1999
	La Summitul OSCE de la Istanbul, Federația Rusă își asumă angajamentul de a-și retrage forțele și munițiile de pe teritoriul Republicii Moldova. Angajamentul devine un reper diplomatic important, fără a fi însă îndeplinit integral.

	26 iulie 2001
	Republica Moldova devine al 142-lea membru al Organizației Mondiale a Comerțului, integrându-se în sistemul comercial multilateral și asumând normele internaționale în domeniul comerțului.

	22 februarie 2005
	Este aprobat Planul de Acțiuni Republica Moldova–Uniunea Europeană, în cadrul Politicii Europene de Vecinătate, integrarea europeană devenind un cadru operațional pentru reformele interne și apropierea de Uniunea Europeană.

	aprilie–septembrie 2009
	Alegerile parlamentare din 5 aprilie sunt urmate de protestele violente din 7 aprilie și de o criză politică. Scrutinul repetat din 29 iulie permite constituirea Alianței pentru Integrare Europeană și încheie perioada majorității parlamentare comuniste.

	7 mai
2009
	Republica Moldova participă la lansarea Parteneriatului Estic al Uniunii Europene, platformă destinată aprofundării asocierii politice, integrării economice și contactelor dintre cetățeni.

	29 noiembrie 2013
	La Summitul Parteneriatului Estic de la Vilnius este parafat Acordul de Asociere dintre Republica Moldova și Uniunea Europeană, inclusiv Zona de Liber Schimb Aprofundat și Cuprinzător – DCFTA.

	5 decembrie 2013
	Curtea Constituțională stabilește că Declarația de Independență face corp comun cu Constituția și că denumirea „limba română”, prevăzută în actul fondator, prevalează asupra formulării divergente din articolul 13 al Constituției.

	28 aprilie 2014
	Este eliminată obligația de viză pentru călătoriile de scurtă durată în spațiul Schengen ale cetățenilor Republicii Moldova care dețin pașapoarte biometrice.

	27 iunie 2014
	Republica Moldova și Uniunea Europeană semnează, la Bruxelles, Acordul de Asociere, inclusiv Zona de Liber Schimb Aprofundat și Cuprinzător – DCFTA.

	1 septembrie 2014
	Începe aplicarea provizorie a Acordului de Asociere, inclusiv a DCFTA, consolidând apropierea politică și integrarea economică a Republicii Moldova în spațiul european.

	1 iulie
2016
	Acordul de Asociere dintre Republica Moldova și Uniunea Europeană intră pe deplin în vigoare, devenind principalul cadru juridic al apropierii politice și integrării economice europene.

	22 iunie 2018
	Adunarea Generală a Organizației Națiunilor Unite adoptă Rezoluția 72/282, prin care solicită retragerea completă și necondiționată a forțelor militare străine de pe teritoriul Republicii Moldova.

	3 martie 2022
	Republica Moldova depune cererea de aderare la Uniunea Europeană, deschizând o nouă etapă în parcursul său european.

	23 iunie 2022
	Consiliul European acordă Republicii Moldova statutul de țară candidată la aderarea la Uniunea Europeană, marcând trecerea de la relația de asociere la procesul de aderare.

	1 iunie 2023
	Republica Moldova găzduiește, la Bulboaca, Summitul Comunității Politice Europene, eveniment care îi consolidează vizibilitatea internațională și confirmă sprijinul european pentru suveranitatea și securitatea sa.

	14 decembrie 2023
	Consiliul European decide deschiderea negocierilor de aderare cu Republica Moldova, în baza recomandării Comisiei Europene și a progreselor înregistrate în realizarea reformelor.

	25 iunie 2024
	Prima Conferință interguvernamentală Republica Moldova–Uniunea Europeană marchează deschiderea oficială a negocierilor de aderare și începutul procesului sistematic de aliniere la acquis-ul Uniunii Europene.

	20 octombrie 2024
	În cadrul referendumului republican constituțional, majoritatea voturilor valabil exprimate susține modificarea Constituției în vederea consacrării integrării europene drept obiectiv strategic al Republicii Moldova. Rezultatele sunt confirmate de Curtea Constituțională la 31 octombrie.

	4 iulie 2025
	La Chișinău se desfășoară primul Summit Republica Moldova–Uniunea Europeană, care reafirmă perspectiva europeană a țării și sprijinul Uniunii Europene pentru reforme, securitate și dezvoltare.

	15 iunie 2026
	În cadrul celei de-a doua Conferințe de aderare Republica Moldova–Uniunea Europeană sunt deschise negocierile asupra Clusterului 1 „Elementele fundamentale”, care cuprinde statul de drept și drepturile fundamentale, funcționarea instituțiilor democratice, reforma administrației publice și criteriile economice.

	22 iunie 2026
	La Bruxelles se desfășoară cel de-al doilea Summit Republica Moldova–Uniunea Europeană, în cadrul căruia este reafirmat sprijinul european pentru suveranitatea, integritatea teritorială și viitorul european al țării.

	14 iulie 2026
	În cadrul celei de-a treia Conferințe de aderare Republica Moldova–Uniunea Europeană sunt deschise negocierile asupra Clusterului 6 „Relații externe”, care cuprinde relațiile externe și politica externă, de securitate și apărare.

	27 august 2026
	La 35 de ani de la proclamarea independenței, Republica Moldova este un stat suveran, independent și neutru, candidat la aderarea la Uniunea Europeană și aflat în proces activ de negociere. Consolidarea statului de drept, protejarea instituțiilor democratice și soluționarea pașnică a conflictului transnistrean rămân obiective esențiale pentru întărirea suveranității și integrității teritoriale.

